Израилым и командэ къыхэхам и пашэ Натхъуэ Бибэрс
Иджыри къэс къэмыхъуауэ, Израилым футболымкIэ и командэ къыхэхам и капитану хахыну я мурадщ журт лъэпкъым щымыщ икIи иудей диныр зезымыхьэ. А дзыхьыр хуагъэфэщэну ягъэхъыбар адыгэ щIалэ Натхъуэ Бибэрс.
«Спорт-экспресс» газетым зэритхымкIэ, Израилым и командэ къыхэхам и тренер нэхъыщхьэ Гутман Эли мурад ищIащ гупым я капитану Натхъуэ Бибэрс игъэувыну. Ар абы къилэжьауэ къелъытэ и джэгукIэфIымрэ и цIыхугъэ инымкIэ.
Дэ мызэ-мытIэу Натхъуэ Бибэрс дытетхыхьащ, и интервьюхэри къытеддзащ. Фигу къэдгъэкIыжынщи, ар Израилым щыIэ Кфар-Камэ адыгэ къуажэм 1988 гъэм къыщалъхуащ. Топ джэгуным зыщригъэсари а щIыпIэращ. Тель-Авив и «Хапоэль» командэм щIалэ дыдэу хагъэхьащ икIи абы и пашэхэм ящыщ зы мыгувэу хъури, къэралым и чемпионатым и дыщэ медалхэр, кубокыр зыIэригъэхьащ.
2010 гъэм и пэщIэдзэм Къэзан и «Рубин»-м ирагъэблэгъащ. Абыи псынщIэ дыдэу хэзэгъащ икIи командэм и футболист нэхъыфIу къыкIэлъыкIуэ илъэсым къалъытащ. Тэтэрстаным и гуп нэхъыщхьэм хэту къэралым и дыжьын медалхэр, кубокыр, суперкубокыр къихьащ, Чемпионхэм я Лигэм, Европэм и Лигэм щыджэгуащ икIи къыщыхэжаныкIащ. Иджыпсту дунейм и командэ лъэрызехьэ зыбжанэм ирагъэблагъэ, ауэ зэкIэ зыми къытеувыIакъым.
Израилым и командэ къыхэхам и ныбжь псоми щыджэгуащ. Илъэс 21-рэ хъухэм я капитану щыту гуп нэхъыщхьэм ирагъэблэгъащ. Абы лъандэрэ зэIущIэ 30-м хэтащ икIи фIы дыдэу зыкъигъэлъэгъуащ. Шэч хэлъкъым журтхэм я щIыхьыр ихъумэми, Натхъуэ Бибэрс адыгэм и пщIэр иIэту адэкIи дунейпсо утыку зэритынум.
Жыласэ Заурбэч.
